தலைநகரமாகவும் தொழிற்சாலை நகரமாகவும் விளங்கும் ஒட்டாவா நகரத்தின் மூலச்சொல்லுக்கே வணிகம் என்றுதான் பெயர். அதன் மேற்குப்புறம் ஒட்டாவா நதி ஓடுகிறது. பனிக்காலத்தில் ஆறு கட்டியாக மாறிப் பனிச்சறுக்கு நிலமாக மாறிவிடும். அதன் கரையோர நடைபாதைகளும் வாகனச்சாலைகளும் பனியால் நிரம்பிக்கிடக்கும் காட்சியைக் கற்பனையால் நினைத்துக்கொள்ள முடிந்தது. அந்நதியின் குறுக்காகப் பல பாலங்கள் கட்டப்பட்டுள்ளன. ஒரு பாலத்தின் வழியாக மேற்கு நோக்கிக் கார்கள் பறந்தன. நகரத்தைத் தாண்டிச் செல்லும்போது விரைந்துசெல்ல அனுமதி உண்டு. இடைவெளிவிட்டு வீடுகளாகவும் ஒரேமாதிரியான வீடுகள் கொண்ட பேட்டைகளையும் தாண்டி அந்த மலையடிவாரத்திற்குச் செல்லும் முன்பு விவசாயப்பரப்புகளையும் அடர்ந்த வனங்களையும் தாண்டிச் செல்ல நேர்ந்தபோது காற்றின் குளிர்மை கூடியது. பெருஞ்சாலையிலிருந்து ஒற்றைச்சாலையொன்றிற்குள் நுழைந்து 5 கிலோமீட்டர் பயண தூரத்திலிருந்தது அந்த மலையருவி. கொஞ்ச தூரம் வரை படிக்கட்டுகளும் பிறகு பாறைகளில் தாவித்தாவிச் செல்லும் நடைபாதையும் அவ்வருவியை அடையும் வழியாக இருந்தது, குற்றாலத்தில் தேனருவிக்குச் செல்லும் பாதையைப்போல.